CELEX: 62019CN0698
Language: hr
Date: 2019-09-20 00:00:00
Title: predmet C-698/19 P: Žalba koju su 20. rujna 2019. podnijeli Sony Optiarc, Inc, Sony Optiarc America, Inc protiv presude Općeg suda (peto vijeće) od 12. srpnja 2019. u predmetu T-763/15, Sony Optiarc, Sony Optiarc America protiv Komisije

11.11.2019   
            
            
               HR
            
            
               Službeni list Europske unije
            
            
               C 383/51
            
         
      Žalba koju su 20. rujna 2019. podnijeli Sony Optiarc, Inc, Sony Optiarc America, Inc protiv presude Općeg suda (peto vijeće) od 12. srpnja 2019. u predmetu T-763/15, Sony Optiarc, Sony Optiarc America protiv Komisije
      (predmet C-698/19 P)
      (2019/C 383/60)
      Jezik postupka: engleski
      
         Stranke
      
      
         Žalitelji: Sony Optiarc, Inc, Sony Optiarc America, Inc (zastupnici: N. Levy, avocat, R. Snelders, avocat, E.M. Kelly, solicitor)
      
         Druga stranka u postupku: Europska komisija
      
         Žalbeni zahtjev
      
      Žalitelji od Suda zahtijevaju da:
      
                  —
               
               
                  ukine pobijanu presudu;
               
            
                  —
               
               
                  prihvati tužbeni zahtjev postavljen u prvostupanjskom postupku;
               
            
                  —
               
               
                  naloži Komisiji snošenje troškova, uključujući troškove prvostupanjskog postupka.
               
            Podredno, ako stanje postupka Sudu ne dopušta donošenje odluke, žalitelji zahtijevaju da Sud:
      
                  —
               
               
                  predmet vrati na ponovno suđenje Općem sudu;
               
            
                  —
               
               
                  naknadno odluči o troškovima prvostupanjskog i žalbenog postupka.
               
            
         Žalbeni razlozi i glavni argumenti
      
      Žalitelji u prilog svojoj žalbi ističu četiri žalbena razloga.
      Prvi žalbeni razlog: Opći je sud pogriješio zamijenivši vlastito obrazloženje onim iz odluke (Odluka Komisije u predmetu AT.39639 - Optical Disk Drives).
      
                  —
               
               
                  Odluka se temeljila na utvrđenju da su žalitelji sudjelovali u „nekoliko odvojenih povreda” koje se također mogu okarakterizirati kao jedinstvena i trajna povreda. Opći je sud prihvatio da svi pojedinačni kontakti koji su navedeni u odluci nisu bili dokazani.
               
            
                  —
               
               
                  Nedokazani kontakti ne mogu predstavljati povrede članka 101. stavka 1. UFEU-a. Opći je sud neovisno o tome potvrdio utvrđenje o jedinstvenoj i trajnoj povredi iz odluke na temelju tih nedokazanih kontakata koji predstavljaju dio skupa ‚dokaza i indicija koji bi se kao cjelina mogli uzeti u obzir’ i na koje bi se Komisija mogla osloniti. Opći je sud počinio pogrešku koja se tiče prava zamijenivši vlastito obrazloženje onim iz odluke.
               
            Drugi žalbeni razlog: Opći je sud počinio pogrešku koja se tiče prava potvrdivši utvrđenje o sudjelovanju u jedinstvenoj i trajnoj povredi na temelju manjeg broja kontakata od onih koji su identificirani u odluci.
      
                  —
               
               
                  Opći je sud pogrešno utvrdio da je Sony Optiarc trajno sudjelovao u navodnoj povredi, između 25. srpnja 2007. i 29. listopada 2008., unatoč tome što je prihvatio da je postojalo razdoblje od otprilike pet mjeseci tijekom kojega Komisija nije dokazala nikakve protutržišne kontakte koji uključuju Sony Optiarc.
               
            
                  —
               
               
                  Obrazloženje Općeg suda nedosljedno je samo po sebi, s obzirom da prihvaća da nije bilo dokazanih kontakata koji uključuju Sony Optiarc u razdoblju od otprilike pet mjeseci, ali također utvrđuje da je ‚najdulje utvrđeno razdoblje bez kontakta samo 3 mjeseca’ i da je ‚većina kontakata bila u razmaku od samo mjesec dana’.
               
            Treći žalbeni razlog: Opći je sud počinio pogrešku koja se tiče prava tretirajući jedinstvenu trajnu povredu kao da se nužno sastoji od niza odvojenih povreda.
      
                  —
               
               
                  Opći sud nije zaključio da je Komisija povrijedila prava obrane Sony Optiarc-a, unatoč tomu što je u odluci utvrdila – bez prethodnog navođenja u obavijesti o preliminarno utvrđenim činjenicama u postupku – da navedeno postupanje predstavlja ne samo jedinstvenu i trajnu povredu nego i nekoliko odvojenih povreda.
               
            
                  —
               
               
                  Opći je sud pogrešno utvrdio da je Komisija pružila odgovarajuće razloge za svoje utvrđenje da je Sony Optiarc počinio nekoliko odvojenih povreda.
               
            Četvrti žalbeni razlog: Opći je sud počinio pogrešku koja se tiče prava, prekršio načela jednakog postupanja i proporcionalnosti i nije naveo razloge pri potvrđivanju novčane kazne protiv Sony Optiarca na temelju istih prihoda koji su predstavljali temelj za odvojenu novčanu kaznu protiv društva Quanta.
      
                  —
               
               
                  Opći je sud prekršio načelo iz Smjernica za utvrđivanje novčanih kazni da vrijednost prodaje treba„odražavati ekonomsku važnost povrede” i„relativnu težinu svakog poduzetnika u povredi”, te je povrijedio načela jednakog postupanja i proporcionalnosti.
               
            
                  —
               
               
                  Opći je sud prekršio svoju dužnost obrazlaganja jer nije pravilno odgovorio na argument da je dvostruko obračunavanje povećalo ekonomsku važnost povrede.
               
            
                  —
               
               
                  Opći je sud počinio pogrešku koja se tiče prava odbivši argument žalitelja da Komisija nije opravdala odstupanje od svoje uobičajene prakse.